Η **Χαλίνα Σίλβια Γκόρετσκα** ή **Χέρμαν** (πολωνικά: Halina Sylwia Górecka‎, γερμ: *Halina Herrmann*, πατρικό επώνυμο: *Richter*, 4 Φεβρουαρίου 1938) είναι πρώην αθλήτρια του στίβου και ολυμπιονίκης που αγωνίστηκε στους δρόμους ταχύτητας με τα χρώματα της Πολωνίας και της Δυτικής Γερμανίας.

Καριέρα
-------

Γεννήθηκε το 1938 στο Χόρζοφ της Πολωνίας και ξεχώρισε γρήγορα σε εγχώριο επίπεδο, με αποτέλεσμα να πραγματοποιήσει την πρώτη της διεθνή εμφάνιση στους Ολυμπιακούς Αγώνες του 1956 όπου συμμετείχε στα αγωνίσματα των 100 μ. και των 4 x 100 μ. χωρίς όμως να διακριθεί. Τέσσερα χρόνια αργότερα, αποτέλεσε μαζί με τις Σλιέπυ, Γιανιζέφσκα και Γιεσιονόφσκα την πολωνική ομάδα σκυταλοδρομίας των 4 x 100 μ. που κατέκτησε το χάλκινο μετάλλιο στους Ολυμπιακούς Αγώνες της Ρώμης. Παράλληλα, συμμετείχε και στα αγωνίσματα των 100 μ. (φτάνοντας μέχρι τον ημιτελικό, όπου πραγματοποίησε τον όγδοο καλύτερο χρόνο με αποτέλεσμα να μείνει εκτός της τελικής εξάδας) και 200 μ. (στο οποίο αν και πέρασε την προκριματική σειρά ως επιλαχούσα δεν έτρεξε στην επόμενη κούρσα). Το 1962 συμμετείχε στα 100 μ. του Ευρωπαϊκού Πρωταθλήματος Στίβου του Βελιγραδίου, φτάνοντας μέχρι τους ημιτελικούς.

Μεγαλύτερη στιγμή της καριέρας της ήταν το χρυσό μετάλλιο που κατέκτησε από κοινού με τις Σλιέπυ, Κιρζενστάιν και Κλομπουκόφσκα στη σκυταλοδρομία 4 x 100 μ. στους Ολυμπιακούς Αγώνες του 1964, το οποίο συνοδεύτηκε με την επίτευξη παγκοσμίου ρεκόρ. Αν και το ρεκόρ ακυρώθηκε μερικά χρόνια αργότερα, όταν η Κλομπουκόφσκα απέτυχε σε τεστ φύλου εξαιτίας μιας γενετικής ιδιομορφίας, η συγκεκριμένη εξέλιξη δεν επηρέασε την τελική κατάταξη στο αγώνισμα, με αποτέλεσμα οι Πολωνές αθλήτριες να διατηρήσουν τα μετάλλιά τους. Στην ίδια διοργάνωση, η Γκόρετσκα συμμετείχε και στον τελικό των 100 μ. όπου κατετάγη έβδομη.

Η Γκόρετσκα (αριστερά) στους Ολυμπιακούς Αγώνες του 1964.
Οι Ολυμπιακοί Αγώνες του Τόκυο ήταν η τελευταία μεγάλη διοργάνωση στην οποία συμμετείχε με τα χρώματα της Πολωνίας, καθώς το 1965 αυτομόλησε στη Δυτική Γερμανία, με την οποία έλαβε μέρος το 1968 στους Ολυμπιακούς Αγώνες της Πόλης του Μεξικού αγωνιζόμενη χωρίς επιτυχία στα 100 μ. και 200 μ. Αποσύρθηκε από την ενεργή δράση το 1969.

Προσωπική ζωή
-------------

Το 1965, με αφορμή τη διεξαγωγή διακρατικών αγώνων στίβου στο Ντόρτμουντ, η Γκόρετσκα αυτομόλησε στη Δυτική Γερμανία, όπου παντρεύτηκε έναν παιδικό της φίλο, με τον οποίο απέκτησε έναν γιο. Μετά την απόσυρσή της από την ενεργό δράση εργάστηκε μέχρι τη συνταξιοδότησή της ως πωλήτρια και παράλληλα υπήρξε για ένα διάστημα προπονήτρια στίβου, ενώ το 2012 εκλάπη από το διαμέρισμά της το χρυσό μετάλλιο που είχε κερδίσει στους Ολυμπιακούς Αγώνες του 1964. Το 2014, με αφορμή μια αθλητική εκδήλωση προώθησης, επισκέφθηκε την Πολωνία για πρώτη φορά μετά την αυτομόλησή της. Σύμφωνα με δηλώσεις της ίδιας, η πολυετής ενασχόλησή της με τον πρωταθλητισμό της δημιούργησε ορισμένα προβλήματα υγείας.

Παραπομπές
----------

1. 1 2 3 4 5  «Halina Richter-Górecka-Herrmann». *sports-reference.com*. Sports Reference. Αρχειοθετήθηκε από το πρωτότυπο στις 17 Απριλίου 2020. Ανακτήθηκε στις 31 Μαρτίου 2018.
2. ↑  Mirko Jalava (επιμ.), *European Athletics Championships Zürich 2014. STATISTICS HANDBOOK*, σελ. 292, 395.
3. ↑  Δρυμωνάς, Ηλίας, επιμ. (23 Αυγούστου 2009). «Ντουλάπα». *enet.gr*. Ελευθεροτυπία. Ανακτήθηκε στις 31 Μαρτίου 2018.
4. ↑  «Athletics at the 1964 Tokyo Summer Games: Women's 4 x 100 metres Relay Final». *sports-reference.com*. Sports Reference. Αρχειοθετήθηκε από το πρωτότυπο στις 17 Απριλίου 2020. Ανακτήθηκε στις 31 Μαρτίου 2018.
5. ↑  Schulz, Walter K. (20 Νοεμβρίου 2012). «Olympiasiegerin Halina Herrmann Einbrecher stehlen Olympia-Goldmedaille». *rundschau-online.de* (στα Γερμανικά). Kölnische Rundschau. Ανακτήθηκε στις 31 Μαρτίου 2018.
6. ↑  Kalemba, Tomasz (11 Ιουνίου 2014). «Halina Górecka - polska złota medalistka wróciła do kraju po 49 latach». *sport.onet.pl* (στα Πολωνικά). Sport. Ανακτήθηκε στις 31 Μαρτίου 2018.